चार हारपछि लिभरपुलको पहिलो जित
लिभरपुलले इंग्लिस प्रिमियर लिगमा लगातार चार हारको खराब प्रदर्शनपछि आइतबार सेफिल्ड युनाइटेडमाथि २–० को जित निकालेको छ । यस जितपछि लिभरपुल युरोपेली च्याम्पियन्स लिग छनोटबाट दुई अंकको दूरीमा पनि रहन सफल भयो ।
लन्डन — लिभरपुलले इंग्लिस प्रिमियर लिगमा लगातार चार हारको खराब प्रदर्शनपछि आइतबार सेफिल्ड युनाइटेडमाथि २–० को जित निकालेको छ । यस जितपछि लिभरपुल युरोपेली च्याम्पियन्स लिग छनोटबाट दुई अंकको दूरीमा पनि रहन सफल भयो ।यो जितमा २० वर्षीय कर्टिस जोन्सले पहिलो गोल गरे भने दोस्रो गोल केन ब्रायन्सको नाममा आत्मघाती रह्यो । लिभरपुलले २६ खेलबाट ४३ अंक जोड्दै छैटौं स्थानमा रहेको छ । यसअघि म्यानचेस्टर युनाइटेडले चेल्सीसँग गोलरहित बराबरी खेलेको थियो । युनाइटेडले २६ खेलबाट ५० अंक बनाएको छ । दोस्रो स्थानको म्यानचेस्टर शीर्षको म्यानचेस्टर सिटीबाट १२ अंकले पछाडि छ ।चेल्सी भने ४४ अंकसहित पाँचौं स्थानमा छ । आइतबारकै अर्को खेलमा टोटनहमले बर्नलीलाई सजिलै ४–० ले हरायो भने आर्सनल लेस्टर सिटीमाथि ३–१ ले विजयी रह्यो । 